**שכבה ד' - הכרות**

**מסר מרכזי - הכרות בין חברי הקבוצה,  הכרות עם המדריכים**

**חלק א'- הכרות**

**מטרה: נערוך היכרות ראשונית בין חברי הקבוצה**

1. **סבב שמות-** יושבים במעגל ועורכים סבב שמות, החניך הראשון אומר את השם שלו ושם של חיה שמתחילה באות הראשונה של השם שלו. החניך השני חוזר על הדברים של החניך הראשון ומוסיף את השם שלו וחיה משלו. כך ממשיכים כשכל אחד מנסה לחזור על הדברים שהחניכים לפניו אמרו. כמובן שגם המדריכים משתתפים.
2. **בלון השאלות-** כל חניך מקבל בלון ורושם עליו את השם שלו, כל החניכים מקפיצים את הבלונים, בהתחלה בעדינות ואז ניתן כבר להקפיץ את כל הבלונים. המטרה היא לא לתת לאף בלון ליפול. בשלב מסוים עוצרים את ההקפצות וכל חניך לוקח בלון (לא שלו) ורושם עליו שאלה כללית שמעניינת אותו לשאול. אחרי הכתיבה כל חניך מפנה את השאלה ששאל לבעל הבלון שאותו הוא מחזיק וכך התור עובר מחניך לחניך והם עונים על השאלות. ניתן להקל ולכתוב מראש שאלות בפתקים.

**אופציות נוספות-**

* **תפוס ת'כדור-** מטרת המשחק היא להשיג את החפץ ממרכז המעגל. מושיבים את החניכים במעגל ושמים חפץ כלשהו במרכז המעגל. מכריזים: כל מי ש\_\_\_\_\_ (לדוגמא: בחוג קפווארה, יש חתול מחמד, יש 2 אחים, הוא הסנדוויץ' במשפחה). כל חניך שהמשפט נכון לגביו צריך לרוץ למרכז המעגל ולנסות לתפוס את החפץ. מי שמצליח לתפוס מכריז את המשפט הבא.
* **מסירות בכדור-** מעמידים את כל החניכים במעגל ומתחילים להתמסר בכדור. כל מי שמקבל את הכדור צריך לזרוק למישהו שעדיין לא קיבל אותו. כל חניך זוכר ממי הוא קיבל את הכדור ולמי מסר. לאחר שמסיימים את הסבב, מתמסרים שוב כשהפעם המטרה היא להתמסר באותו הסדר שהיה בפעם הקודמת רק מהר יותר (אפשר למדוד זמנים). לאחר מכן ניתן להקשות אפילו יותר וכמה שניות לאחר שמתחילים להתמסר להוסיף כדור נוסף שצריך גם הוא לעבור באותו הסדר.
* **שליף שלאף שמות-** החניכים עומדים במעגל והמדריך עומד באמצע עם רובה מים. בכל פעם המדריך פונה לחניך אחר- כשהמדריך אומר "שליף" החניך צריך להגיד מה השם שלו, כשהמדריך אומר "שלאף" החניך צריך להגיד מה השם משפחה שלו. המטרה של החניכים היא לא להתבלבל. מי שמתבלבל מקבל שפריץ של מים מהמדריך.

**חלק ב'- הכרות עם המדריכים**

**מטרה- נערוך היכרות עם המדריכים**

1. **משפטי אמת/שקר-** המדריכים מכינים (לפני הפעולה) 3 משפטי אמת ו3 משפטי שקר על עצמם. המשימה של החניכים היא כקבוצה לקבוע מהם משפטי האמת.

המלצה לשדרוג- מכינים קרס מחוט ברזל ואליה מחברים חוטים כמספר חברי הקבוצה, כל חוט באורך של כ 2 מטר. בנוסף מכינים בקבוקים שאליהם מחוברות לולאות מחוט ברזל. על הבקבוקים מדביקים את המשפטים ומפזרים אותם בתוך מתחם שתחמתם בעזרת חבל. המשימה של החניכים היא להוציא את הבקבוקים שעליהם משפטי האמת (לדעתם) בעזרת הקרס והחבלים ע"י שת"פ בין כל החניכים בלי להיכנס למתחם התחום.

בסוף המשחק אפשר לשאול את החניכים אם יש מישהו שרוצה לספר על עצמו משפט אמת ומשפט שקר והקבוצה צריכה כמובן לנחש מהו המשפט האמיתי.

**חלק ג'-**

**מטרה- נכיר את המסגרת שנקראת פעולה**

**1. מה זו פעולה בכלל?** לפני הפעולה מכינים פאזל שעליו כתוב הקטע שמופיע בנספח 1 ומסביר מעט מהי פעולה. את חתיכות הפאזל מדביקים לפני הפעולה מתחת לכיסאות עליהם החניכים יושבים (אם אתם לא משתמשים בכיסאות אפשר להחביא את חלקי הפאזל בחדר).

עורכים שיחה קצרה עם החניכים שמטרתה להסביר קצת לחניכים שמגיעים בפעם הראשונה לתנועה, מהי בכלל פעולה ואיך זה עובד-

* מי יודע מה זו פעולה?
* מי יודע מה עושים בפעולה?

לאחר שהחניכים עונים. מבקשים מהם לבדוק מתחת לכיסאות, כל חניך מוציא את החלק של הפאזל. מרכיבים את הפאזל ומקריאים את הקטע.

מסכמים- בשנה הקרובה נעבור פעולות בנושאים רבים ומגוונים. אנחנו ניפגש כאן ביום קבוע ובשעה קבועה ואנחנו נהיה המדריכים שלכם, יחד נצא למסע ולמקומות חדשים.

1. אם יוצאים מגיעים למקומות נפלאים- לסיום מקריאים להם את דר' סוס.

**בשורה התחתונה-**

עבור החניכים בכיתה ד' מדובר בשנה הראשונה לפעילות בתנועה. הפעולה הראשונה נועדה לערוך לחניכים היכרות עם חבריהם לקבוצה, עם המדריכים ועם המסגרת של הפעולה בכלל. חשוב לזכור שהחניכים בכיתה ד' כלל לא מכירים את המסגרת הזו ואת שאמור להתרחש בה. ולכן ההיכרות עם חברי הקבוצה, איתכם המדריכים וההסבר על מה זו פעולה, חשובים להפגת החששות של החניכים.

זכרו! החניכים צריכים להכיר גם אתכם, לכן חשוב שתקפידו להשתתף בכל המשחקים.

**נספחים:**

**נספח 1-**

מה זו פעולה בכלל- בקן/במושב שלנו יש הרבה קבוצות של חניכים. לכל שכבת גיל יש קבוצה. אנחנו קבוצת כיתה ד'. כל קבוצה עושה פעם בשבוע פעולה. פעולה היא מפגש של כל החניכים מהקבוצה יחד עם המדריכים. לפעולה כולם מגיעים בחולצות כחולות, משחקים משחקים, מדברים על נושאים שמעניינים אותנו ועל נושאים שחשובים לנו, לומדים דברים חדשים שרים שירי מורל וכמובן עושים המון כיף.